## Zaključak kojim se odbacuje zahtjev Ivana Perkovića za odobrenje objavljivanja ponude za preuzimanje društva Badel 1862 d.d., Zagreb

### NN 131/2010 (24.11.2010.), Zaključak kojim se odbacuje zahtjev Ivana Perkovića za odobrenje objavljivanja ponude za preuzimanje društva Badel 1862 d.d., Zagreb

HRVATSKA AGENCIJA ZA NADZOR FINANCIJSKIH USLUGA

3424

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 25. stavak 2. Zakona o preuzimanju dioničkih društava (»Narodne novine« br. 109/07, 36/09), te članka 77. stavak 1. Zakona o općem upravnom postupku (»Narodne novine« br. 47/09), u postupku povodom zahtjeva Ivana Perkovića iz Zagreba, Palinovečka 19 N, za odobrenje objavljivanja ponude za preuzimanje društva Badel 1862 d.d. Zagreb, Vlaška 116, Uprava Hrvatske agencije za nadzor financijskih usluga na sjednici održanoj 12. studenog 2010. godine donijela je

ZAKLJUČAK

1. Odbacuje se zahtjev Ivana Perkovića iz Zagreba, Palinovečka 19 N, za odobrenje objavljivanja ponude za preuzimanje društva Badel 1862 d.d. Zagreb, Vlaška 116, te se smatra da isti nije ni podnesen.

2. Odbija se zahtjev Ivana Perkovića iz Zagreba, Palinovečka 19 N, za produljenje roka za dostavu dokumentacije.

3. Ovaj zaključak objavit će se u »Narodnim novinama«.

Obrazloženje

Rješenjem Hrvatske agencije za nadzor financijskih usluga (u daljnjem tekstu: Agencija), klasa: UP/I-451-04/10-10/11, od 16. rujna 2010. godine, utvrđeno je da je za Antu Perkovića iz Zagreba, Stjepana Gradića 19, Marijana Ruždjaka iz Zagreba, Nečujamska 16, Boženka Lozu iz Zagreba, Gorenci 45, i Ivana Perkovića iz Zagreba, Palinovečka 19N, a koji djeluju zajednički, 7. listopada 2009. godine nastala obveza objavljivanja ponude za preuzimanje dioničkog društva Badel 1862 d.d., Zagreb, Vlaška 116 (u daljnjem tekstu: Ciljno društvo), te im je naloženo da u roku od 30 dana od dana konačnosti predmetnog rješenja Agenciji podnesu zahtjev za odobrenje objavljivanja ponude za preuzimanje Ciljnog društva, ponudu za preuzimanje i isprave iz članka 22. stavak 3. Zakona o preuzimanju dioničkih društava (»Narodne novine« br. 109/07, 36/09, dalje: Zakon).

Dana 20. listopada 2010. godine u Agenciji je zaprimljen zahtjev Ivana Perkovića iz Zagreba, Palinovečka 19 N (u daljnjem tekstu: Ponuditelj), za odobrenje objavljivanja ponude za preuzimanje Ciljnog društva, i dokumentacija u privitku.

U provedenom postupku, uvidom u dokumentaciju priloženu zahtjevu utvrđeno je da nisu dostavljene sve isprave iz članka 22. stavak 3. Zakona, i to:

– izvornik ili javnobilježnički ovjerena preslika svih isprava o pravnim poslovima kojim su Ponuditelj i osobe koje s njim djeluju zajednički stekli dionice Ciljnog društva u razdoblju od 1 godine prije dana nastanka obveze na objavljivanje ponude za preuzimanje, a u slučaju stjecanja i otpuštanja dionica protivno odredbi članka 40. ZPDD-a i isprave o tim pravnim poslovima.

– izjava osoba koje s Ponuditeljem djeluju zajednički da, osim pravnih poslova iz članka 22. stavka 3. točke 1. ZPDD-a, nisu sklapali druge pravne poslove u cilju stjecanja dionica Ciljnog društva;

– potvrda depozitara o osiguranju naknade za preuzimanje svih dionica koje su predmet ponude za preuzimanje;

– potvrda Zagrebačke burze d.d., Zagreb, izdane na zahtjev Ponuditelja, o prosječnoj cijeni iz članka 16. stavka 3. i 6. ZPDD-a;

– ugovor s depozitarom o obavljanju poslova pohrane dionica;

– dokaz o uplati administrativne pristojbe i naknade, sukladno odredbi članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 155/09).

Stoga je Ponuditelj, pismenom Agencije od 20. listopada 2010. godine, a na temelju odredbi članka 25. Zakona, pozvan urediti predmetni zahtjev i dostaviti traženu dokumentaciju u roku od 3 dana od dana primitka predmetnog pismena.

Ponuditelj je Agenciji podneskom od 29. listopada 2010. godine dostavio dio tražene dokumentacije, i to ovjerene preslike Ugovora o prodaji i prijenosu dionica od 31. listopada 2008., 9. veljače 2008. i 7. listopada 2008. godine, sklopljenih između Ciljnog društva i Ante Perkovića, te izjavu Ante Perkovića da osim pravnih poslova iz članka 22. stavka 3. točke 1. ZPDD-a, nije sklapao druge pravne poslove u cilju stjecanja dionica Ciljnog društva. Ponuditelj navodi da ostale ugovore nije uspio pribaviti.

Nadalje, Ponuditelj u podnesku ističe da nije u mogućnosti dostaviti potvrdu depozitara o osiguranju naknade za preuzimanje svih dionica koje su predmet ponude za preuzimanje, kao niti ugovor s depozitarom o obavljanju poslova pohrane dionica, jer nema dostatnih novčanih sredstava, te moli produljenje roka za dostavu navedene dokumentacije.

Ponuditelj također navodi da nije uspio pribaviti potvrdu Zagrebačke burze d.d., Zagreb o prosječnoj cijeni dionice Ciljnog društva iz članka 16. stavka 3. i 6. ZPDD-a, te moli produljenje roka za dostavu iste.

U odnosu na izjave osoba koje s Ponuditeljem djeluju zajednički da, osim pravnih poslova iz članka 22. stavka 3. točke 1. ZPDD-a, nisu sklapali druge pravne poslove u cilju stjecanja dionica Ciljnog društva, Ponuditelj ističe da iste, osim izjave Ante Perkovića, nije uspio pribaviti, te moli produljenje roka za dostavu istih.

Odlučujući o ovom zahtjevu za produljenje roka, Agencija se vodila odredbom članka 18. stavak 1. Zakona, kojom je propisana obveza ponuditelja da, već prije podnošenja zahtjeva za odobrenje objavljivanja ponude za preuzimanje, osigura naknadu za preuzimanje svih dionica koje su predmet ponude za preuzimanje. Isto tako, odredbom članka 21. stavak 1. Zakona propisana je obveza ponuditelja da, već prije podnošenja zahtjeva za odobrenje objavljivanja ponude za preuzimanje, ugovori s depozitarom obavljanje poslova pohrane dionica koje su predmet ponude za preuzimanje.

U provedenom postupku Agencija je utvrdila da Ponuditelj nije naveo opravdane razloge za produljenje roka, pa je slijedom toga predmetni zahtjev za produljenje roka za dostavu dokumentacije ocijenila neosnovanim te je, temeljem odredbe članka 77. stavak 1. Zakona o općem upravnom postupku (»Narodne novine« br. 53/91 i 103/96), odlučila kao u točki 2. izreke ovog zaključka.

Sukladno odredbama članka 25. Zakona, kada je zahtjev ponuditelja nepotpun ili nerazumljiv ili uz zahtjev nije dostavljena ponuda za preuzimanje i sve isprave iz članka 22. stavak 3. Zakona, Agencija će od ponuditelja zatražiti da uredi zahtjev i dostavi nedostajuću dokumentaciju, te odrediti rok u kojem je to dužan učiniti. Ako ponuditelj, u ostavljenom roku, ne postupi po traženju Agencije, smatrat će se da zahtjev nije niti podnesen, te će Agencija donijeti zaključak kojim se zahtjev ponuditelja odbacuje.

Kako Ponuditelj u ostavljenom roku, a niti naknadno, nije dostavio traženu dokumentaciju, nužnu za postupanje po predmetnom zahtjevu, to je temeljem odredbe članka 25. stavak 2. Zakona odlučeno kao u točki 1. izreke ovog zaključka.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« br. 140/05), ovaj zaključak objavit će se u »Narodnim novinama«.

UPUTA O PRAVNOM LIJEKU

Protiv ovog Zaključka ne može se izjaviti žalba, ali se isti može pobijati u upravnom sporu pokrenutom protiv Rješenja kojim se rješava o ovoj upravnoj stvari, podnošenjem tužbe Upravnom sudu Republike Hrvatske u roku od 30 dana od dana primitka Rješenja.

Klasa: UP/I-451-04/10-10/22

Urbroj: 326-111/10-4

Zagreb, 12. studenoga 2010.

Predsjednik Uprave
Ante Samodol, v. r.

Ostalo, NN 131/2010-3424